প্রধান মন্ত্রীনা বরানসীদা ১৫শুবা প্রবাসী ভারতিয় দিবস হৌদোকখ্রে

প্রধান মন্ত্রী শ্রী নরেন্দ্র মোদীনা ঙসি বনারসকী দীনদয়াল হস্তকালা সঙ্কুলদা ১৫শুবা প্রবাসী ভারতিয় দিবসকী প্লেনরী সেসন হৌদোকখ্রে। থৌরম অসিদা পি.বি.দি. ২০১৯গী অথোয়বা মীথুংলেন মোরিসর্সকী প্রধান মন্ত্রী প্রবিন্দ জগনাথ, উত্তর প্রদেশকী রাজ্যপাল রাম নায়ক, মপাল থৌরম পুবা মন্ত্রী সুশ্মা স্বারাজকা লোয়ননা উত্তর প্রদেশকী মুখ্য মন্ত্রী যোগী অদিত্যানাথ, হরিয়ানাগী মুখ্য মন্ত্রী মনোহর লাল খাত্তার, উত্তরাখন্দগী মুখ্য মন্ত্রী ত্রিবেন্দ্র সিংহ রাৱত, ওভরসিজ ইন্দিয়ান এফিয়ার্সকী কেন্দ্র রাজ্য মন্ত্রী রিতয়ার্দ জেনরেল ভি. কে. সিংহ অমসুং তোঙান তোঙানবা শক্নায়রবা কয়ানা শরুক য়াখি। মহাক্কী ৱারোলদা প্রধান মন্ত্রী নরেন্দ্র মোদীনা হায়খি মদুদি প্রবাসী ভারতিয়শিংবু মখোয়গী মপা মপুগী হৌরকফম লমদমগী ওইবা নুংশিবা অদুনা মখোয়বহু ভারত্তা পুদুনা লাক্লি। মহাক্না মীরমদা লৈখ্রবা ভারতমচাশিংবু অনৌবা ভারত অমা শাগৎপদা শরুক য়ানবা তকশিনখি। প্রধান মন্ত্রীনা বসুদেব কুতুম্বকমগী ত্রেদিসনবু ঙাক্তুনা থম্বদা ইন্দিয়ান দাইস্পোরাগী থৌদাং অদু থাগৎপা ফোংদোকখি। এন.আর.আই.শিং অসি ভারতকী ব্রান্দ এম্বেসেদর ওইবদা নত্তনা ভারতকী পাঙ্গল শক্তি, কেপেবিলিতী অমসুং করেক্তেরাইজতিকশিং অদুসু রিপ্রজেন্ত তৌরি হায়না মহাক্না হায়খি। মহাক্না দাইস্পোরাবু অনৌবা ভারত অমা শাগৎপদা অখন্ননা রিসর্স অমসুং ইনোবেসন্দা শরুক য়ানবা তকশিনখি। প্রধান মন্ত্রীনা হায়খি মদুদি খোংজেল য়াংনা চাওখৎপগা লোয়ননা মালেমদা ভারতপু থাক ৱাংনা য়েংনরি অমদি গ্লোবেল কমুনিতী লুচিংনবা থাক অমদা লৈরি। ইন্তরনেস্নেল সোলর এলাইন্স অসি অসিগুম্বা খুদম অমনি। লোকেল সোলুসন অমসুং গ্লোবেল এপ্লিকেসন অসি ঐখোয়গী মন্ত্রনি হায়না শ্রী মোদীনা মখা তাখি। মহাক্না ইন্তরনেস্নেল সোলর এলাইন্সপু ৱান ৱার্ল্দ, ৱান সন,ৱান গ্রিদকী মায়কৈদা খোংথাং অমনি হায়না ফোংদোকখি। প্রধান মন্ত্রীনা হায়খি মদুদি ভারত অসি গ্লোবাল ইকোনোমিক পৱারহাউস অমা ওইরক্নবগী মায়কৈদা চংশিল্লি। ভারতকী নাক্তা খ্বাইদগী চাওবা স্তার্ত অপ ইকোসিস্তেম অমসুং মালেমগী খ্বাইদগী চাওবা হেল্থকেয়ার স্কিম লৈরি। ঐখোয়না খোংজেল য়াংনা মেক ইন ইন্দিয়াগী মায়কৈদা চংশিল্লি। বম্পর হার্বেস্ত প্রদক্সন অসি ঐখোয়গী অচৌবা এচিবমেন্ত ওইরি। প্রধান মন্ত্রীনা হায়খি মদুদি মমাংগী সরকারগী ৱিল পৱার অমসুং মতিক চাবা পোলিসীশিং লৈতবনা মরম ওইদুনা বেনিফিসরিশিংগীদমক মতিকচাবা শেনফম মখোয়দা লৈরমদে। অদুম ওইনমক ঙসিদি তেক্নোলোজীগী মতেংগা লোয়ননা সিস্তেমদা লৈরম্বা অহোবশিং অদু মেন্সিল্লে। মীয়ামগী পৈশাদা লুত তৌরম্বা অদু লেপখ্রে অমসুং মাংখিবা শেনফমগী চাদা ৮৫ ফংহল্লে অমসুং বেনিফিসরিশিংগী বেঙ্ক একাউন্তদা দাইরেক্ত ত্রান্সফর তৌরে। প্রধান মন্ত্রীনা হায়খি মদুদি হৌজিক্তি হৌখিবা চহী মরি মখায় অসিদা মীয়ামগী একাউন্তশিংদা লুপা কোতি ৫,৮০,০০০ দাইরেক্ত ত্রান্সফর তৌখ্রে। মতৌ করম্না ব্রিতেন, ফ্রান্স, অমসুং ইতালিগী মীশিংগা মান্নবা কোতি ৭কী শাশিন্নবা মমিংশিং বেন্ফিসরিশিংগী লিস্ততগী লৌথোকখিবগে হায়বদু প্রধান মন্ত্রীনা পাওদমখি। প্রধান মন্ত্রীনা হায়খি মদুদি মসি মহাক্কী সরকারনা পুরকপা অহোংবা খরনি মদুনা অনৌবা ভারত অমদা অনৌবা থাজবা পীরি। প্রধান মন্ত্রীনা হায়খি মদুদি ন্যু ইন্দিয়া অমগীদমক ঐখোয়গী ৱারেপতা দাইস্পোরা অসি চপ মান্ননা মরু ওই। মখোয়গী শেফতী অসিসু ঐখোয়গা মরী লৈনৈ হায়না মহাক্না মখা তাখি অমদি মতৌ করম্না সকারনা কনফ্লিক্ত জোনশিংদা লেপতুনা লৈরিবা ইন্দিয়ান লাখ ২ হেনববু মফমশিং অদুদগী পুথোকপগী শিংননিঙায় ওইরবা থবক পায়খৎখিবগে হায়বদু পাওদমখি। মীরমদা লৈখ্রবা ভারতমচাশিংগী য়াইফনবগী মতাংদা প্রধান মন্ত্রীনা হায়খি মদুদি পাসপোর্ত অমসুং ভিজাগী নিয়মশিং লায়থোকহল্লে অমসুং ই ভিজানা মখোয়বু চৎথোক চৎশিন তৌবদা হেন্না লায়থোকহল্লে। প্রবাসী ভারতিয় পুম্নমকপু পাসপোর্ত সেবাগা শম্নহল্লে অমসুং চিপতা য়ুমফম ওইবা ই–পাসপোর্ত ইশু তৌনবা হোৎনরি। প্রধান মন্ত্রীনা হায়খি মদুদি প্রবাসী তীর্থ দর্শন য়োজনা থৌরাং তৌরি। মহাক্না মীরমদা লৈখ্রবা ভারতমচাশিংদা ইন্দিয়ান ফেমিলী নত্তবা ৫বু ভারত্তা কোয়বা চৎনবা বার্তন তৌনবা তকশিনখি। প্রধান মন্ত্রীনা মখোয়দা গান্ধীজী অমসুং গুরু নানক দেব জীগী মগুনশিং শৈথানবা অমসুং মখোয়গী এনিবর্সেরি সেলেব্রেসন্দা শরুক য়ানবা হায়জখি। প্রধান মন্ত্রীনা প্রবাস ভারতিয় দিবসপু মায় পাকহনবদা কাশীদা লৈরিবা মীয়ামগী থৌদাং অদুদা অপেনবা ফোংদোকখি। প্রধান মন্ত্রীনা হায়খি মদুদি লাক্কদৌরিবা স্কুল বোর্দকী পরিক্ষাশিংগী মাংওইননা মহাক্না নামো এপ্লিকেসনগী থোংদা ২০১৯গী জনুৱারি ২৯গী অয়ুক পুং ১১দা পরিক্ষা পে চর্চাদা মমা মপাশিং অমসুং মহৈরোয়শিংগা ৱারি শান্নগনি। প্রবাস ভারতিয় দিবস ২০১৯গী অথোয়বা মীথুংলেন মোরিসর্সকী প্রধান মন্ত্রী প্রবিন্দ জগনাথনা ইন্দিয়ান দাইস্পোরাগী মেমোরীশিং অমসুং মখোয়গী মপা মপুশিংগী লমদমগা লৈনরিবা মরী অদু ফোংদোকখি। হিন্দি অমসুং ইংলিসতা ৱা ঙাংলদুনা মহাক্না হায়খি মদুদি অসিগুম্লবা অপুনবা মীফম অসিনা মীরমদা লৈখ্রবা ইন্দিয়ানশিংবু সেয়ার তৌরিবা পুৱারি অমসুং কলচরগা লোয়ননা ইমুং অমগী মেম্বর অমগুম মশক তাক্লি। করিগুম্বা ইন্দিয়া অসি য়ুনিক ওইবা তারবদি ইন্দিয়াননেস অসি য়ুনিবর্সেলনি হায়না মহাক্না ফোংদোকখি। মহাক্না তিল্লিবা মীয়াম্বু মহাক্কী ভোজপুরী ৱাঙাংনা শুমহৎখি অমদি মোরিসর্সনা অহানবা ইন্তরনেস্নেল ভোজপুরি ফেস্তিবেল হৌদোক্লগনি হায়না ফোংদোকখি। মহাক্কী ওইবা তরাম্না ওকপগী ৱারোলদা, মপাল থৌরম পুরিবা মন্ত্রীনা ফোংদোকখি মদুদি ঙসিদি ভারতনা প্রধান মন্ত্রী মোদীগী দাইনামিক ওইবা লিদরশিপকী মখাদা চাওথোকচবা পোক্লি। মহাক্না ইন্দিয়ান দাইস্পোরাবু মখোয়গী মমালৈবাক্কা লোয়ননা লৈনরিবা মরী অসিদা থাগৎপা ফোংদোকখি। উত্তর প্রদেশকী মুখ্য মন্ত্রী যোগী অদিত্যনাথনা হায়খি মদুদি উত্তর প্রদেশতা পাংথোক্লিবা পি.বি.দি. অমসুং কুম্ভ অসি এক ভারত শ্রেস্থ ভারতকী রিফ্লেক্সন অমনি। প্রধান মন্ত্রীনা ভারত কো জানিয়ে ক্বিজ কম্পিতিসনগী ৱিনরশিংবু ইকায় খুম্নবা উৎখি। মসি নহা ওইরিবা ইন্দিয়ান দাইস্পোরাগীদমক ইন্দিয়াগী মরমদা ওইবা ক্বিজ কম্পিতিসন অমনি। পি.বি.দি.গী লোইশিনবগী থৌরম হয়েং ২০১৯গী জনুৱারী ২৩দা পাংথোক্লগনি মদুদা রাষ্ট্রপতি রামনাথ কোবিন্দনা খনগৎলবা মীরৈবাক্তা লৈখ্রবা ইন্দিয়ানশিংদা মখোয়গী থৌদাংগীদমক প্রবাসী ভারতিয় সম্মান লানথোক্কনি। কনভেন্সন অসিগী মতুং জনুৱারি ২৪দা ভারত্তা লাক্লিবা দাইস্পোরা মীহুৎশিংনা কুম্ভ মেলাগীদমক প্রয়াগরাজদা চৎকনি। মদুগী মথংদা মখোয়না ন্যু দিল্লীগী রাজপথতা পাংথোক্কদৌরিবা রিপব্লিক দে পেরেদতা শরুক য়ানবা জনিৱারী ২৫দা দিল্লীদা লাক্কনি।